Som en direkte følge af terrorangrebet i Paris fredag, hvor 129 mennesker blev dræbt, har dansk politi nu hævet sit interne beredskabsniveau. Politiet landet over er dermed sat i såkaldt "markant forhøjet beredskab".

Det skriver Rigspolitiet i en pressemeddelelse.

- Det betyder, at betjentene er lidt mere klar og lidt mere opmærksomme på, hvad de går og laver end normalt. De er lidt tættere på deres telefon i hverdagen og man er klar til at støtte op, hvis der skulle ske noget grimt, siger formand for Fyns Politiforening Steffen Daugaard til DR Nyheder.

Han understreger, at det ikke er noget, der vil komme til at påvirke danskerne i hverdagen.

- Det er noget internt, vi har, der handler om, hvordan vi tilkalder hinanden. Nøglepersoner skal være klar. Det er ikke noget, der kommer til at påvirke hr. og fru Danmark - det skal de slet ikke tage notits af, siger Steffen Daugaard fra Fyens Politi.